Cherrer mi des calchi die

Cherrer mi des calchi die,
calchi die m’has amare,
cando male des bistare
dando des chircar’a mie.

Cando des bider de veras
in te matessi su dannu
des tenner su disingannu
de totu cussas chimeras,
como non lu consideras
però jà lu des proare.

Cando su connoschimentu
chi como tenes privadu
det esser pius disperadu
pro forza de su turmentu,
tando s’arrepentimentu
non ti det approfittare.

Sos ojos de sa rejone
como tardu des abberrer
tando, falza, t’has cherrer
mudare resolussione,
ma sa perdida occasione
non la des pius lograre.

Cando trist’e affliggida
des biver de tale sorte
chi pro te menzus sa morte
det esser, e non sa vida,
tando sì arrepentida
vida des cherrer mudare.